**ՀՀ ԱՐԱՐԱՏԻ ՄԱՐԶԻ ՎԵԴԻ ՀԱՄԱՅՆՔԻ ՂԵԿԱՎԱՐԻ ԲՅՈՒՋԵՏԱՅԻՆ ՈՒՂԵՐՁԸ**

ՀՀ Արարատի մարզի Վեդի համայնքի 2025 թվականի բյուջեն մշակվել է՝ հիմք ընդունելով Վեդի համայնքի 2025-2027 թվականների զարգացման ծրագիրը, 2025-2027 թվականների միջնաժամկետ ծախսային ծրագրերը՝ առաջնորդվել  «Տեղական ինքնակառավարման մասին» օրենքի 18-րդ հոդվածի 1-ին մասի 5-րդ կետի և «Հայաստանի Հանրապետության բյուջետային համակարգի մասին»  օրենքի 32-րդ հոդվածի, 33-րդ հոդվածի 3-րդ մասի պահանջներով: Որոշման նախագծի  ձևավորման հիմքում ընկած են խնայողականությունը, հաշվեկշռվածությունը, արդյունավետությունը և հստակությունը:

Համայնքի գործունեությունը մեծապես կախված է բյուջետային գործընթացի լավ կազմակերպումից, բյուջեի եկամուտների արդյունավետ հավաքագրումից ու միջոցների խնայողական օգտագործումից:

2025 թվականի բյուջետային քաղաքականության հիմնական ուղղություններն են՝ բարձրացնել համայնքապետարանի աշխատակազմի և համայնքային կազմակերպությունների աշխատանքի արդյունավետությունը, անշարժ գույքի և փոխադրամիջոցների գույքահարկի հարկման բազաների ճշգրտման արդյունքում բարելավել համայնքի ֆինանսական վիճակը՝ բարձրացնելով համայնքի սեփական եկամուտների հավաքագրման մակարդակը և նպատակային օգտագործելով բյուջետային միջոցները, ակնկալել եկամուտների և ծախսերի արդյունավետ կառավարում, իրականացնել մշակութային և երիտասարդական միջոցառումներ, աշխուժացնել համայնքի բնակիչների առօրյա կյանքը, իրականացնել սոցիալական տարաբնույթ ծրագրեր, բարձրացնել բնակչությանը մատուցվող համայնքային ծառայությունների մակարդակը և որակը, կապիտալ ներդրումներ կատարել համայնքի կազմում ընդգրկված նախադպրոցական և արտադպրոցական կրթության, մշակույթի ոլորտներում, բնակարանային- կոմունալ տնտեսությանն բնագավառներում, ինչպես նաև կառուցման կամ հիմնանորոգման միջոցով բարելավել ճանապարհային տնտեսության վիճակը:

 Համայնքի 2025 թվականի զարգացման հիմնական ուղղությունները միտված են բնակչության կենսական շահերի ապահովմանը, շրջակա միջավայրի պահպանմանը, համայնքի հարմարավետ և բարեկեցիկ միջավայրի ստեղծմանը, համայնքային ենթակառուցվածքների արդիականացմանը և զարգացմանը, ինչպես նաև համայնքի գլխավոր հատակագծին համապատասխան քաղաքաշինական ծրագրերի իրականացմանը:

 Ես դիմում եմ համայնքի ավագանուն, հանրությանը, համայնքային ենթակայության ոչ առևտրային կազմակերպություններին, համայնքի կոմունալ ծառայությանը և համայնքապետարանի աշխատակազմին, ամենօրյա ակտիվ աշխատանքի և հասարակական գործունեության միջոցով իրականացնել 2025 թվականի բյուջեում նախատեսված ծրագրերը:

ՀԱՄԱՅՆՔԻ ՂԵԿԱՎԱՐ՝ ԳԱՐԻԿ ՍԱՐԳՍՅԱՆ